32006R1285
L 235/8
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 1285/2006 НА КОМИСИЯТА
от 29 август 2006 година
за откриване на процедура за разпределението на лицензии за износ за сирене, предназначено за износ в Съединените американски щати през 2007 г., по някои квоти на ГАТТ
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1255/1999 на Комисията от 17 май 1999 г. относно общата организация на пазара на мляко и млечни продукти (1), и по-специално член 30 от него,
като има предвид, че:
(1)
Раздел 2 на глава III от Регламент (ЕО) № 1282/2006 на Комисията от 17 август 2006 г. за определяне на специалните подробни правила за прилагането на Регламент (ЕО) № 1255/1999 на Съвета по отношение на лицензиите за износ и възстановяванията при износ за мляко и млечни продукти (2) предвижда, че лицензиите за износ за сирене, изнасяно в Съединените американски щати като част от квотите съгласно споразуменията, сключени по време на многостранни търговски преговори, могат да се разпределят в съответствие с предвидената в него специална процедура.
(2)
Упоменатата процедура следва да се открие за износа, осъществяван през 2007 г., и да се определят свързаните с нея допълнителни правила.
(3)
При управлението на вноса компетентните органи в САЩ правят разграничение между допълнителните квоти, предоставени на Европейската общност съгласно Уругвайския кръг, и квотите, предоставени в резултат на Токийския кръг. Лицензиите за износ следва да се разпределят, като се вземе предвид избираемостта на продуктите за въпросната квота на САЩ, описана в списъка на хармонизираните тарифи на Съединените американски щати.
(4)
С цел да се осъществи износ на максимални количества по квотите, за които има умерен интерес, следва да се разрешат заявления за кандидатстване, обхващащи цялото квотно количество.
(5)
Мерките, предвидени в настоящия регламент, са в съответствие със становището на Управителния комитет по млякото и млечните продукти,
ПРИЕ НАСТОЯЩИЯ РЕГЛАМЕНТ:
Член 1
Лицензии за износ за продуктите, които спадат към код по КН 0406 и са изброени в приложение I към настоящия регламент за износ в Съединените американски щати през 2007 г. по квотите, посочени в член 23 от Регламент (ЕО) № 1282/2006, се издават в съответствие с раздел 2 на глава III от посочения регламент и с разпоредбите на настоящия регламент.
Член 2
1. Заявленията за лицензии, посочени в член 24 от Регламент (ЕО) № 1282/2006 (наричани по-нататък в текста заявления), се подават пред компетентните органи не по-късно от 1 до 7 септември 2006 г.
2. Заявленията се приемат само ако съдържат цялата информация, посочена в член 24 от Регламент (ЕО) № 1282/2006, и се придружават от документите, посочени в него.
Когато за една и съща група продукти, посочена в колона 2 от приложение I към настоящия регламент, наличното количество е разделено между квотата съгласно Уругвайския кръг и квотата съгласно Токийския кръг, заявленията за лицензии могат да обхващат само една от тези квоти, като в тях се посочва съответната квота, определя се точно идентификацията на групата и на квотата, отбелязана в колона 3 от посоченото приложение.
Информацията, посочена в член 24 от Регламент (ЕО) № 1282/2006, се представя съгласно образеца, даден в приложение II към настоящия регламент.
3. За квотите, определени чрез 22 - Токио и 22 - Уругвай в колона 3 от приложение I, заявленията обхващат най-малко 10 тона и не надвишават наличното количество по квотата, определено в колона 4 от посоченото приложение.
За другите квоти, отбелязани в колона 3 от приложение I, заявленията обхващат поне 10 тона и не повече от 40 % от наличното количество по квотата, определено в колона 4 от упоменатото приложение.
4. Заявленията се приемат само ако кандидатите декларират писмено, че не са подали други заявления за кандидатстване за същата група продукти и за същата квота и поемат задължението да не подават.
Ако кандидат подаде няколко заявления за една и съща група продукти и една и съща квота в една или няколко държави-членки, всички заявления, подадени от него, се считат за неприемливи.
Член 3
1. Държавите-членки уведомяват Комисията в срок от пет работни дни след изтичане на срока за подаване на заявленията за подадените заявления за всяка група продукти, а когато е приложимо, и за квотите, посочени в приложение I.
Всички уведомления, включително и тези с „нулева“ стойност, се правят по факс или по e-mail чрез образеца, даден в приложение III.
2. Уведомлението съдържа за всяка група, а където е приложимо, и за всяка квота следното:
а)
списък на кандидатите;
б)
количествата, за които кандидатства всеки кандидат, разпределени съгласно продуктовите им кодове по Комбинираната номенклатура и кодовете им в съответствие със Списъка на хармонизираните тарифи на Съединените американски щати (2006 г.);
в)
указание, че кандидатът е изнасял съответните продукти за Съединените американски щати поне през една от предходните три години;
г)
името и адреса на вносителя, посочен от кандидата, и потвърждение, че вносителят е филиал на кандидата.
Член 4
Комисията, в съответствие с член 35 от Регламент (ЕО) № 1282/2006, определя незабавно разпределението на лицензиите и уведомява държавите-членки за това в срок до 31 октомври 2006 г.
Държавите-членки уведомяват Комисията в срок от пет работни дни след публикуването на коефициентите за разпределение за количествата за всяка група, а където е приложимо, и за всяка квота, разпределени на кандидатите в съответствие с член 25 от Регламент (ЕО) № 1282/2006.
Уведомлението се прави по факс или по e-mail чрез образеца, даден в приложение IV към настоящия регламент.
Член 5
Информацията в уведомленията съгласно член 3 от настоящия регламент и съгласно член 24 от Регламент (ЕО) № 1282/2006 се проверява от държавите-членки, преди да се издадат лицензиите и не по-късно от 15 декември 2006 г.
Когато се установи, че е предоставена невярна информация от оператор, на когото е издадена лицензия, тя се анулира и гаранцията се конфискува. Държавите-членки незабавно информират Комисията за това.
Член 6
Настоящият регламент влиза в сила в деня след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 29 август 2006 година.